SPRÁVA KOMISIE EURÓPSKEMU PARLAMENTU A RADE o výsledku preskúmania prílohy X k smernici 2000/60/ES Európskeho parlamentu a Rady týkajúcej sa prioritných látok v oblasti vodnej politiky /* COM/2011/0875 final */





OBSAH 1. Právny základ 3 2. Zhrnutie odborného procesu a konzultácií 3 3. Zhrnutie výsledku preskúmania 4 3.1. Úvod 4 3.2. Preskúmanie existujúcich prioritných látok 4 3.3. Identifikácia nových prioritných látok 5 3.4. Preskúmanie látok v prílohe III k smernici 2008/105/ES 5 3.5. Identifikácia regulačných opatrení na úrovni EÚ 5 3.6. Ďalšie výsledky 6 4. Vyhliadky budúcich preskúmaní prílohy X k smernici 2000/60/ES 6 Právny základ Článkom 16 ods. 4 rámcovej smernice o vode (RSV, 2000/60/ES)[1] sa Komisii ukladá povinnosť pravidelne preskúmavať prílohu X k uvedenej smernici, ktorá obsahuje zoznam prioritných látok v oblasti vodnej politiky vybraných spomedzi tých, ktoré predstavujú významné riziko pre vodné prostredie alebo prostredníctvom vodného prostredia. V článku 16 ods. 2 sú stanovené kritériá na identifikáciu prioritných látok. Okrem toho článkom 16 ods. 3 sa Komisii ukladá povinnosť identifikovať prioritné nebezpečné látky tvoriace podskupinu prioritných látok, ktoré sú charakteristické svojou perzistentnosťou, náchylnosťou na bioakumuláciu a toxicitou alebo vyvolávajú rovnakú úroveň obáv. Článkom 16 ods. 6 sa Komisii ukladá povinnosť predložiť návrhy regulácie na postupné zníženie vypúšťaní, emisií a únikov prioritných látok a zastavenie a postupné ukončenie vypúšťaní, emisií a únikov prioritných nebezpečných látok. V tomto článku je tiež stanovené obdobie 20 rokov odo dňa prijatia návrhov regulácie na zastavenie alebo postupné ukončenie. Existujúci zoznam 33 prioritných látok bol stanovený nariadením č. 2455/2001/ES[2] a zmenený a doplnený smernicou 2008/105/ES[3] (smernica o ENK). V smernici 2008/105/ES sú stanovené aj environmentálne normy kvality (ENK) pre všetkých 33 prioritných látok a pre ďalších 8 znečisťujúcich látok, ktoré už sú regulované na úrovni EÚ. Článkom 8 smernice o ENK sa Komisii ukladá povinnosť, aby v rámci preskúmania prílohy X k RSV okrem iného zvážila prípadnú identifikáciu látok stanovených v prílohe III k uvedenej smernici ako prioritných látok alebo prioritných nebezpečných látok. Komisia by mala predložiť správu o výsledku svojho preskúmania Európskemu parlamentu a Rade do roku 2011 a priložiť k správe v prípade potreby príslušné návrhy, najmä návrhy na identifikáciu nových prioritných látok alebo prioritných nebezpečných látok alebo na identifikáciu určitých prioritných látok ako prioritných nebezpečných látok a určiť v prípade potreby príslušné ENK pre povrchové vody, sediment alebo biotu. Táto správa sa vyžaduje od Komisie podľa článku 8 smernice o ENK. K tejto správe je pripojený návrh smernice Komisie, ktorou sa menia a dopĺňajú smernice 2000/60/ES a 2008/105/ES so zreteľom na prioritné látky v oblasti vodnej politiky. Zhrnutie odborného procesu a konzultácií Odborné činnosti v rámci preskúmania sa uskutočňovali pod vedením GR ENV a JRC a podieľal sa na nich celý rad odborníkov. Patrili k nim členovia pracovnej skupiny pre chemické aspekty E (PS E) v rámci spoločnej implementačnej stratégie RSV (SIS)[4] a konzultanti, s ktorými Komisia uzavrela zmluvu. Na členskej základni PS E sa podieľajú generálne riaditeľstvá Komisie, členské štáty a zainteresované organizácie vrátane radu európskych priemyselných združení, mimovládnych organizácií a medzivládnych organizácií. Pracovná skupina E významne prispela k preskúmaniu tým, že podporila zhromažďovanie údajov (vrátane údajov z monitorovania a údajov o nebezpečnosti), proces stanovenia priorít pre identifikáciu nových látok, aktualizáciu technického usmernenia k stanovovaniu ENK a odvodzovaniu ENK. Podporila aj preskúmanie existujúcich prioritných látok (ENK a ich status ako prioritných nebezpečných látok). Návrh ENK bol predložený na posúdenie Vedeckému výboru pre zdravotné a environmentálne riziká (VVZER)[5]. Preskúmanie bolo doplnené posúdením vplyvu za podpory riadiacej skupiny pre posudzovanie vplyvov zloženej z útvarov Komisie a na základe zmluvy o poradenstve. Zmluvní konzultanti vyhotovili správy o vplyve jednotlivých látok so zreteľom na závery odborných činností a ďalších vstupov PS E a ďalších zainteresovaných strán, ktoré nie sú zastúpené v tejto PS. Výbor pre posudzovanie vplyvu prerokoval správu o posúdení vplyvu na svojom zasadnutí 22. júna 2011. Pripomienky výboru sa rozoberali v konečnej správe o posúdení vplyvu SEK(2011) 1545. Zhrnutie výsledku preskúmania Úvod Preskúmanie prílohy X smernice 2000/60/ES sa uskutočnilo v súlade s požiadavkami RSV. Technické detaily preskúmania sú vysvetlené v sprievodnom pracovnom dokumente útvarov Komisie SEK(2011) 1544. Preskúmanie existujúcich prioritných látok Na základe odborného preskúmania a so zreteľom na nové dostupné informácie sa navrhujú tieto zmeny existujúcich ENK: - navrhuje sa aktualizácia ENK pre vodu pre tieto existujúce prioritné látky: antracén, fluorantén, naftalén, polyaromatické uhľovodíky, polybromované difenylétery, olovo a nikel, - vypracované a navrhnuté boli ENK pre biotu pre fluorantén, polyaromatické uhľovodíky a polybromované difenylétery, pretože tieto látky sa na základe svojich vlastností ľahšie a spoľahlivejšie merajú v tomto matrixe, - existujúce ENK pre biotu pre hexachlórbenzén, hexachlórbutadién a ortuť sa zachovávajú, ale vypúšťajú sa ENK pre vodu a poznámka pod čiarou č. 9 v časti A prílohy I k smernici 2008/105/ES, pretože tieto ENK neposkytujú dostatočnú ochranu. Aktualizované ENK predstavujú podľa najnovších vedeckých poznatkov primeranú úroveň ochrany vodného prostredia a zdravia ľudí prostredníctvom vodného prostredia. Vzhľadom na status existujúcich látok a podľa posledných informácií sa látky bis(2-etylhexyl)ftalát (DEHP) a trifluralín navrhujú na klasifikáciu ako prioritné nebezpečné látky Identifikácia nových prioritných látok Na základe výsledku odborného procesu sa navrhuje, aby tieto látky boli identifikované ako prioritné látky: aklonifén, bifenox, cybutryn, cypermetrín, dichlórvos, terbutrín, 17-alfa-etinylestradiol, 17-beta-estradiol a diklofenak a ako prioritné nebezpečné látky tieto látky: dikofol, kyselina perfluóroktán-sulfónová a jej deriváty (PFOS), chinoxyfén, dioxíny a zlúčeniny podobné dioxínom, hexabrómcyklododekán (HBCDD) a heptachlór/heptachlór epoxid. ENK pre vodu sa navrhujú pre všetky nové látky okrem dioxínov a zlúčenín podobných dioxínom. ENK pre biotu sa navrhujú pre dikofol, dioxíny, PFOS a zlúčeniny podobné dioxínom, HBCDD a heptachlór/heptachlór epoxid. Preskúmanie látok v prílohe III k smernici 2008/105/ES Štyri látky/skupiny látok uvedené v prílohe III k smernici 2008/105/ES sa navrhujú na zaradenie do zoznamu prioritných látok: dikofol, dioxíny a zlúčeniny podobné dioxínom, PFOS a chinoxyfén. Zaradenie piatej skupiny, t. j. PCB podobné dioxínom, je pokryté v rámci zaradenej skupiny dioxíny a zlúčeniny podobné dioxínom. Údaje o toxicite pre PCB nepodobné dioxínom nie sú dostačujúce na odvodenie spoľahlivej ENK, a preto sa tieto PCB nenavrhujú na zaradenie. V prípade ostatných látok v prílohe III k smernici 2008/105/ES sa v rámci preskúmania dospelo k záveru, že nebolo dostatok dôkazov o významnom riziku pre vodné prostredie alebo prostredníctvom vodného prostredia na úrovni EÚ, aby sa v tejto fáze mohli zaradiť do zoznamu prioritných látok. V rámci budúcich preskúmaní prílohy X k smernici 2000/60/ES Komisia znovu posúdi dostupné informácie a v prípade potreby pripraví návrhy na zaradenie do zoznamu prioritných látok. Viac informácií o výsledku preskúmania sa uvádza v priloženom pracovnom dokumente útvarov Komisie SEK(2011) 1544. Identifikácia regulačných opatrení na úrovni EÚ V čase návrhu Komisie v roku 2006 sa v rámci preskúmania existujúcich regulačných opatrení dospelo k záveru, že na úrovni EÚ boli od roku 2000 prijaté viaceré akty, ktoré predstavovali regulačné opatrenia v zmysle článku 16 RSV. Ďalšie opatrenia na úrovni EÚ sa nepovažovali za potrebné na dosiahnutie cieľov RSV. Usúdilo sa, že v prípade potreby ďalších opatrení na miestnej úrovni by ich členské štáty mohli zaradiť do svojich plánov manažmentu povodí (pozri odôvodnenia 7 a 8 smernice o ENK). Od tej doby sa právne predpisy na kontrolu autorizácie chemických látok a ich uvádzania na trh podstatne rozšírili a zlepšili, najmä prijatím nariadenia (ES) č. 1907/2006 o registrácii, hodnotení, autorizácii a obmedzovaní chemických látok (REACH)[6] a nariadenia (ES) č. 1107/2009 o uvádzaní prípravkov na ochranu rastlín na trh[7]. Tieto a ďalšie existujúce právne predpisy EÚ (napr. právne predpisy týkajúce sa biocídov a veterinárnych liekov) obsahujú mechanizmy vhodné na kontrolu použití a emisií väčšiny prioritných látok na úrovni EÚ (napr. hodnotenie, obmedzenie autorizácia). Tieto existujúce mechanizmy by sa preto mali prednostne uplatňovať pred ostatnými a mali by byť v zásade dostačujúce na splnenie cieľov RSV. Viac informácii sa uvádza v správe o posúdení vplyvu SEK(2011) 1547. Ďalšie výsledky Odborné činnosti a proces konzultácií v rámci preskúmania prioritných látok umožnili posúdenie ďalších aspektov uplatňovania smernice o ENK. Významným výsledkom je aktualizácia technického usmernenia pre odvodzovanie environmentálnych noriem kvality, ktoré obsahuje rozšírené a aktualizované časti týkajúce noriem pre sedimenty a biotu. Umožnilo sa tým odvodiť pre tieto látky normy pre biotu, ktorých regulácia vzhľadom na ich vnútorné vlastností a osud vo vodnom prostredí je najlepšie možná v tejto matrici. Výrazne sa tým zlepší ochrana, ktorú poskytuje smernica o ENK. Ďalším dôležitým aspektom je identifikácia problémových látok, ktoré na základe svojich perzistentných, bioakumulatívnych a toxických vlastností budú stále zodpovedné za dlhodobé prekročenia ENK, napriek už prijatým veľmi prísnym opatreniam. Na základe ich vlastností je oprávnene potrebné osobitné zaobchádzanie, pokiaľ ide o monitorovanie a prezentáciu ich vplyvu na chemický stav. Napokon pri preskúmaní sa zistilo, že je potrebný mechanizmus na zlepšenie zhromažďovania cielených a kvalitných údajov z monitorovania z celej EÚ na podporu budúcich prioritizácií. Posúdenie vplyvu dokazuje prínosy zavedenia takéhoto mechanizmu. Vyhliadky budúcich preskúmaní prílohy X k smernici 2000/60/ES Zoznam prioritných látok sa preskúmaval v čase, keď sa začalo vykonávať nariadenie REACH a keď sa zriadila Európska chemická agentúra (ECHA). Pri budúcich prioritizáciách sa bude čerpať z bohatých informácií získaných v rámci procesu registrácie podľa nariadenia REACH. Prvý termín na registrácie bol v novembri 2010. V agentúre ECHA a ďalších agentúrach, ktoré sa zaoberajú hodnotením rizík ďalších chemických látok, napr. Európsky úrad pre bezpečnosť potravín (EFSA) v prípade pesticídov a Európska agentúra pre lieky (EMA) v prípade farmaceutík, sa sústreďujú aj odborné poznatky v oblasti hodnotenia rizík na úrovni EÚ. Na účely budúcich preskúmaní zoznamu prioritných látok Komisia preskúma možnosti, ako efektívnejšie využiť poznatky o hodnotení rizík, ktoré existujú na úrovni EÚ. Táto iniciatíva by mala tiež zabezpečiť pokračovanie vysokej miery súladu a konzistentnosti medzi RSV a súvisiacimi politikami, ako napríklad pre chemické látky, biocídy, pesticídy a farmaceutiká. [1] Smernica Európskeho parlamentu a Rady 2000/60/ES z 23. októbra 2000, ktorou sa stanovuje rámec pôsobnosti pre opatrenia Spoločenstva v oblasti vodného hospodárstva [Ú. v. ES L 327, 22.12.2000] http://eur-lex.europa.eu/LexUriServ/LexUriServ.do?uri=CELEX:02000L0060-20090113:SK:NOT [2] Rozhodnutie Európskeho parlamentu a Rady č. 2455/2001/ES z 20. novembra 2001, ktorým sa ustanovuje zoznam prioritných látok v oblasti vodnej politiky. Ú. v. ES L 331, 15.12.2001, s. 1. http://eur-lex.europa.eu/LexUriServ/LexUriServ.do?uri=OJ:L:2001:331:0001:0005:EN:PDF [3] Smernica Európskeho parlamentu a Rady 2008/105/ES zo 16. decembra 2008 o environmentálnych normách kvality v oblasti vodnej politiky. Ú. v. EÚ L 348, 24.12.2008, s. 84. [4] http://ec.europa.eu/environment/water/water-framework/objectives/implementation_en.htm [5] VVZER patrí k vedeckým výborom, ktoré Komisii poskytujú nezávislé poradenstvo. Tvorí ho 17 vedcov. Viac informácií sa uvádza na http://ec.europa.eu/health/scientific_committees/environmental_risks/index_en.htm [6] Ú. v. EÚ L 396, 30.12.2006, s. 1-849. [7] Ú. v. EÚ L 309, 24.11.2009, s. 1-50.